น้ำมันสหรัฐปิดพุ่ง/ทองร่วง/ดาวโจนส์บวก
หุ้นดาวโจนส์ปิดบวก 90.27 จุด รับเฟดกระตุ้นเศรษฐกิจ ด้านราคาน้ำมันพุ่ง 1.09 ดอลลาร์ ขณะที่ ทองคำร่วง 26.20 ดอลลาร์
18 ก.พ. 2564

ดัชนีเฉลี่ยอุตสาหกรรมดาวโจนส์ปิดที่ 31,613.02 จุด เพิ่มขึ้น 90.27 จุด หรือ +0.29% ขณะที่ดัชนี เอสแอนด์พี 500 ปิดที่ 3,931.33 จุด ลดลง 1.26 จุด หรือ -0.03% ส่วนดัชนีแนสแดค ปิดที่ 13,965.50 จุด ลดลง 82.00 จุด หรือ -0.58%
ดัชนีดาวโจนส์ตลาดหุ้นนิวยอร์กปิดบวกเมื่อวันที่ 17 ก.พ. หลังจากรายงานการประชุมเดือนม.ค.ของธนาคารกลางสหรัฐ (เฟด) ระบุว่า เฟดจะเดินหน้าใช้นโยบายการเงินแบบผ่อนคลายเพื่อกระตุ้นเศรษฐกิจให้ฟื้นตัว นอกจากนี้ ตลาดยังได้ปัจจัยหนุนจากรายงานยอดค้าปลีกของสหรัฐที่พุ่งขึ้นอย่างแข็งแกร่งในเดือนม.ค.
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนมีนาคม เพิ่มขึ้น 1.09 ดอลลาร์ ปิดที่ 61.14 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนเมษายน เพิ่มขึ้น 99 เซ็นต์ ปิดที่ 64.34 ดอลลาร์ต่อบาร์เรล
ราคาทองคำตลาดโคเม็กซ์ งวดส่งมอบเดือนเมษายน ลดลง 26.20 ดอลลาร์ ปิดที่ 1,772.80 ดอลลาร์ต่อออนซ์